Sarawa (kulak)

**Sarawa** **(kulak)** adalah kuya matan basa Arab (*kullaka*) baarti makanlah, gasan pian. Pandapat lainnya matan kuya *khala* (baarti kusung, mangusungakan saurang matan dusa-dusa wan mamaraki saurang lawan Allah) atawa *kholaqo*, nang ngini kuya diturunakan jadi *kholiq* atawa *khaliq* nang baarti pancipta, pancipta alam samista nang manunjukakakan lawan Allah. Napalagi manikmati kulak pas babuka puasa, umat Muslim diajak gasan tarus maingati wan mamaraki saurang lawan Allah, tarutama pas bulan suci nang hibak ampunan ngini.

Salain ngitu, sarawa dalam basa Jawa Bahari (*kulo*) baarti kawalan, pasukan, sakumpulan, urang banyak, jumlah, suku, kulawarga, rumpun, kasta, rumbungan, kulawarga bangsawan atawa unggul, juriat, panambaian. Jadi, kulak di sini nang baarti sakumpulan bahan makanan, kaya pisang, gumbili, nang dicampur di dalamnya.

Jaka artinya ka makanan, maka sarawa atawa kulak adalah makanan panutup has Indunisia atawa panyigar hampul barupa jajarangan buah pisang, gumbili, gumbili layap, salut biji nangka, atawa jawaw nang dibari cairan manis wan gurih diulah matan gula habang atawa gula jawa, kayu manis, hintalu, wan santan nang dibarii daun pandan wangi (*P. amaryllifolius*) sabagai pawangi. Sabagai tambahan kawa jua pakai kolang-kaling. Salain pisang, kulak biji salak kawa jua rancak gasan babuka puasa pas Ramadan. Kulak biji salak taulah matan gumbili jalar nang babantuk bulat, lalu dicampuri lawan galapung kanji.

Kulak baisi rasa nang gurih, manis, wan tikstur nang kanyal. Kulak rancak disajikan hangat, tapi kawa jua disajikan dingin lawan ditambahi is batu sampai is kulak. Sampai wahini hudah kawa ditamui di mana haja, tapi kulak aslinya diranakakan matan Jawa.

Sarawa liwar papulir wan dipinandu'i di sabarataan panjuru Indunisia. Marga paulahannya nyaman haja, parak kada dikanal pariasi tampatan dalam rasipnya. Kunsumsi sarawa rancaknya babanyak wayah bulan Ramadan marga sarawa papulir sabagai makanan babuka puasa. Sampai-sampai cita rasa manis matan makanan ngini cucuk gasan maisi inirgi imbah saharianan puasa. Pas bulan ngitu, panjual makanan musiman nang manjual kulak kawa banar ditamui di higa jalan ganal di parkutaan.

Sarawa atawa kulak ngini kada sakadar makanan haja, tapi jua simbul basamaan. Mumin babuka puasaan lawan mamakani kulak kaya maikat tali silaturahmi antara kulawarga wan kawalan. Sawagaimana bahan-bahan lukal nang nyaman didapati, kulak tatap jadi pilihan hidangan nang kada suah taliwati ulih waktu wan tarus manambah kahangatan pas babuka.

## Pariasi Sarawa
Kulak nang ditambahi lawan pisang dingarani lawan kulak pisang. Pariasi lain kada ditambahakan lawan kaya waluh kuning, gumbili, gumbili lancar, nangka, pisang raja, bal nasi, wan mutiara kanji. Hal ngini rancak tagantung matan kaadaan bahan isian di dairah ngitu.

Kulak biji salak kada mamakai biji buah salak sabujurnya, tapi mamakai isian bal-bal gumbili atawa jawaw nang taulah matan gumbili lancar. Badasarkan isiannya, kulak-kulak nang kawa dikanal masarakat Indunisia, di antaranya:

* Kulak pisang;
* Kulak candil katan;
* Kulak waluh;
* Kulak biji salak atawa gumbili lancar;
* Kulak durian;
* Kulak kolang-kaling;
* Kulak gumbili;
* Kulak cindul gumbili;
* Kulak katan kalapa anum;
* Kulak bal palangi;

* Kulak sagu mutiara;
* Kulak paris;
* Kulak tapai mutiara;
* Kulak tiwadak;
* Kulak kacang hijau;
* Kulak fiber creme;
* Kulak jagung manis;
* Kulak cuklat;
* Kulak vigan;
* Kulak matcha;
* Kulak buah trupis.

## Kagunaan Sarawa gasan [[Kasihatan]]
Kagunaan nang didapat pas makan sarawa atawa kulak pisang ngini banyak, di antaranya: manjadi inirgi tatambaian, maningkatakan kasihatan pancarnaan, manjaga kasihatan jantung, maningkatakan sistim kakabalan awak, manjadi antiuksidan tatambaian, manstabilakan gula darah, manjaga kasihatan mata, mambantui parkambangan janin, manurunakan barat awak, maningkatakan fungsi utak, baik gasan pandarita diabitis.

## Jujuhutan